مالیاتی ضمنی بل قومی اسمبلی میں پیش، حکومت کن کن اشیا پر ٹیکس چھوٹ ختم کر رہی ہے؟
حزبِ اختلاف نے منی بجٹ کو پارلیمنٹ کی خود مختاری پر حملہ قرار دیا ہے۔ اپوزیشن رہنماؤں نے دعویٰ کر رکھا ہے کہ وہ منی بجٹ کو پارلیمنٹ سے منظور ہونے نہیں دیں گے۔
اسلام آباد — اسپیکر قومی اسمبلی اسد قیصر کی زیرِ صدارت قومی اسمبلی کا اجلاس شروع ہوا تو ایجنڈے کی کارروائی کے مطابق وزیرِ خزانہ شوکت ترین نے ایوان میں ضمنی مالیاتی بل پیش کیا۔ اس بل کے پیشِ ہونے پر اپوزیشن جماعتوں کے ارکان نے احتجاج شروع کیا اور حکومت مخالف نعرے بازی کی۔ حزبِ اختلاف نے 'منی بجٹ' کو پارلیمنٹ کی خود مختاری پر حملہ قرار دیا ہے۔ تاہم حکومت کا مؤقف ہے کہ وہ کوئی نیا ٹیکس نہیں لگا رہی بلکہ کئی اشیا پر حاصل چھوٹ ختم کر رہی ہے۔ اپوزیشن رہنماؤں نے دعویٰ کر رکھا ہے کہ وہ 'منی بجٹ' کو پارلیمنٹ سے منظور ہونے نہیں دیں گے۔ قومی اسمبلی کے اجلاس سے قبل وزیرِ اعظم عمران خان کی زیرِ صدارت وفاقی کابینہ کا اجلاس ہوا تھا جس میں مالیاتی ترمیمی بل پر اتحادی جماعتوں اور کابینہ اراکین کے تحفظات کو دور کرنے کی کوشش کی گئی تھی۔ یاد رہے کہ عالمی مالیاتی فنڈ (آئی ایم ایف) نے پاکستان کو ایک ارب ڈالر قرض کی اگلی قسط کی ادائیگی ٹیکسوں میں عائد چھوٹ ختم کرنے اور مزید ٹیکس عائد کرنے سے مشروط کر رکھی ہے۔ ماہرینِ معیشت کا کہنا ہے کہ ٹیکس کے استثنیٰ کے خاتمے کی صورت میں مہنگائی کے نئے طوفان کا خدشہ ہے جس سے آئندہ دنوں میں پیٹرولیم مصنوعات، بجلی کی قیمت اور کھاد کی قیمتوں میں مزید اضافہ ہو سکتا ہے۔ درآمد شدہ مرغی کے گوشت، پراسس شدہ دودھ، پیک دہی، پنیر، مکھن، دیسی گھی اور بالائی پر ٹیکس 10 فی صد سے بڑھا کر 17 فی صد کرنے کی تجویز ہے۔ ​ حکومت کی اتحادی جماعتیں اگر فنانس ترمیمی بل کی مخالفت کرتی ہیں یا حق میں ووٹ نہیں دیتیں تو حکومت کے لیے اسے ایوان سے منظور کرانا مشکل ہوگا۔ اگر پارلیمنٹ میں عددی تعداد کو دیکھا جائے تو حکمران جماعت تحریک انصاف کی 156 نشستیں ہیں اور ان کے اتحادی اراکین کی تعداد مل کر 180 تک پہنچ جاتی ہے۔ جب کہ اس کے مقابلے میں متحدہ حزب اختلاف کے اراکین کی کل تعداد 162 بنتی ہے۔ منی بجٹ کی منظوری کے لیے حکومت کو اپنے اراکین کے علاوہ اتحادی جماعتوں کے اراکین کی ایوان میں موجودگی لازمی بنانا ہوگی۔ اس سے قبل نومبر میں حکومت قومی اسمبلی میں اپنی عددی اکثریت برقرار نہیں رکھ سکی تھی اور حزب اختلاف نے ایوان زیریں میں دو قانونی بلوں کی منظوری پر حکومت کو شکست دی تھی۔